|  |  |
| --- | --- |
| MÄÄRUS | EELNÕU 2. LUGEMINE |
| Kadrina |  |
|  |  26. veebruar 2025 |

Kadrina valla hankekord

Määrus kehtestatakse riigihangete seaduse § 9 lõigete 1 ja 3 alusel.

**§ 1. Üldsätted**

(1) Kadrina valla hankekord (edaspidi hankekord) reguleerib Kadrina Vallavalitsuse (edaspidi ametiasutus) ja ametiasutuse hallatavate asutuste (edaspidi hallatav asutus) hangete planeerimist, hangete korraldamist ja hankelepingute sõlmimist.

(2) Hangete ettevalmistamisel ja korraldamisel lähtutakse riigihangete seadusest (edaspidi RHS) ja selle alusel kehtestatud õigusaktidest ning käesolevast hankekorrast.

(3) Sõltumata hankelepingu maksumusest tuleb järgida riigihangete seaduses sätestatud riigihangete korraldamise üldpõhimõtteid.

(4) ) Riigihanke võib korraldada riigihangete registris e-menetlusena ka juhul, kui käesolev hankekord või riigihangete seadus seda ei nõua.

(5) Riigihangete registris koostatud dokumente ametiasutuse dokumendiregistris ei registreerita.

(6) Juhul kui riigihange viiakse läbi riigihangete registris toimub kogu riigihankega seotud teabevahetus hankija ja huvitatud isikute vahel sealhulgas riigihanke alusdokumentide kättesaadavaks tegemine ning pakkumuse, taotluse ja selgituste esitamine, elektrooniliselt läbi registri.

(7) Alla lihthanke piirmäära jääva hanke korraldamise ja menetlemise dokumendid sealhulgas alusdokumendid, taotlused, selgitused, pakkumused, otsused registreeritakse ametiasutuse või hallatava asutuse dokumendiregistris.

(8) Riigihangete maksumused on määruses esitatud hankelepingu maksumustena ilma käibemaksuta.

**§ 2. Hangete korraldamine ja menetluse valik**

(1) Riigihange on käesoleva määruse kohaselt asja ostmine, teenuse tellimine, ideekavandi saamine, ehitustöö tellimine või kontsessioonilepingu sõlmimine.

(2) Riigihanke, mille eeldatav maksumus ilma käibemaksuta on võrdne või ületab riigihanke piirmäära, hankemenetluse läbiviimisel järgitakse RHS-is sätestatut.

(3) Lihthanke, mille eeldatav maksumus ilma käibemaksuta on võrdne või ületab lihthanke piirmäära, hankemenetluse läbiviimisel järgitakse RHS-is sätestatut.

(4) Alla lihthanke piirmäära jäävate hangete läbiviimisel lähtutakse käesolevast hankekorrast.

(5) Hanke korraldamiseks annab loa volikogu, kui hanke tulemusel sõlmitakse hanke- või raamleping, millega kaasneb eelarveline väljaminek tulevastel eelarveaastatel ning selle väljaminekuga ei ole tegevuskuluna eelarvestrateegias arvestatud.

(6) Valla nimel korraldab hanget isik, kellele vallavalitsus on hanke korraldamise ülesandeks teinud.

(7) Hallatavate asutuste hanked, mille maksumus on võrdne või ületab lihthanke piirmäära korraldab isik, kellele vallavalitsus on hanke korraldamise ülesandeks teinud**.**

(8) Hangete korraldamise alla lihthanke piirmäära otsustab hanget korraldav teenistuja kooskõlastatult struktuuriüksuse juhiga või hallatava asutuse juht.

(9) Hanke korraldamiseks vajalikud andmed esitab isikule, kellele vallavalitsus on hanke korraldamise ülesandeks teinud, ametiasutuse teenistuja või hallatav asutus, kelle eelarves asja ostmiseks, teenuse või ehitustöö tellimiseks vajalikud vahendid on ette nähtud.

(10) Hanke alusdokumendid koostab, hanke viib läbi ja tagab teabevahetuse hankemenetluse kestel hanke läbiviimise eest vastutav isik.

**§ 3. Hangete planeerimine ja hankeplaan**

(1) Hangete planeerimiseks koostatakse igaks eelarveaastaks hankeplaan, kus on kajastatud hanked alates lihthanke piirmäärast.

(2) Struktuurüksuste juhid ja hallatavate asutuste juhid esitavad andmed järgmisel aastal planeeritavate hangete kohta eelarve taotluses.

(3) Vallavalitsus kinnitab hankeplaani hiljemalt ühe kuu jooksul pärast vallaeelarve vastuvõtmist.

(4) Hankeplaanis märgitakse iga hanke kohta vähemalt järgmised andmed:

1) hanke nimetus;

2) hankemenetluse liik;

3) hankemenetluse algatamise eeldatav tähtaeg kvartaalselt;

4) hankelepingu eeldatav täitmise tähtaeg või periood;

5) hankemenetluse läbiviimise eest vastutav isik.

(5) Hankeplaan avalikustatakse valla koduleheküljel.

(6) Hankeplaani muudetakse eelarveaasta jooksul vastavalt vajadusele.

**§ 4. Hankekomisjon ja hanke läbiviimise eest vastutav isik ning nende pädevus**

(1) Hankeplaanis kajastuva hanke korraldamiseks võib moodustada hankekomisjoni. Hankekomisjon moodustatakse vallavanema käskkirjaga**.**

(2) Hankekomisjoni liikmete hulka peab kuuluma vastava hanke hankemenetluse eest vastutav isik.

(3) Hankekomisjon võib vajadusel kaasata asjatundjaid, kes ei ole komisjoni liikmed.

(4) Hankekomisjon on otsustusvõimeline, kui selle tööst võtab osa rohkem kui pool komisjoni liikmetest.

(5) Hankekomisjoni pädevuses on:

1) pakkumuste avamine;

2) pakkumuste kvalifitseerimine, vastavaks tunnistamine;

3) ettepaneku tegemine vallavalitsusele või hallatava asutuse juhile hanke tulemuste kinnitamiseks sealhulgas pakkumuse edukaks tunnistamiseks;

4) vajadusel pakkujatega läbirääkimiste pidamine.

(6) Hanke eest vastutava isiku pädevuses on:

1) hanke läbiviimiseks vajalike eelotsustuste ja toimingute teostamine;

2) hanketeate ja hankedokumentide koostamise korraldamine;

3) riigihangete registris vajalike toimingute teostamine;

4) pakkujate küsimustele vastamine ja selgituste andmine;

5) vajadusel vallavalitsuse ja volikogu haldusaktide eelnõude koostamine;

6) protokollide koostamine;

7) muude käesolevast määrusest tulenevaid hanke eest vastutava isiku ülesannete täitmine.

**§ 5. Vallavalitsuse otsused hankemenetluses**

(1) Vallavalitsus algatab korraldusega hanked alates lihthanke piirmäärast, mis ei ole hankeplaanis kajastatud.

(2) Vallavalitsus võtab vastu otsused hangetes alates lihthanke piirmäärast.

(3) Vallavalitsuse korraldusega otsustatakse:

1) eduka pakkuja kinnitamine;

2) põhjendamatult madala maksumusega pakkumuse või kõikide pakkumuste tagasilükkamine;

3) hankemenetluse kehtetuks tunnistamine;

4) hankelepingu sõlmimise otsustamine ja hankelepingu täitmise eest vastutava isiku määramine;

5) hankelepingu muutmine.

**§ 6. Sotsiaal- ja eriteenuste hangete korraldamine**

(1) Sotsiaal- ja eriteenuste hanke erimenetluse korda kohaldatakse Euroopa Parlamendi ja nõukogu direktiivi 2014/24/EL XIV lisas nimetatud sotsiaal- või eriteenuste tellimiseks.

(2) Sotsiaal- ja eriteenuste erimenetluse korral tuleb järgida riigihangete seaduses ja käesolevas määruses sätestatud korda.

(3) Sotsiaalteenuste hanke korraldamisel, mille eeldatav maksumus jääb vahemikku 30 000 eurost kuni 300 000 euroni ja eriteenuste puhul 10 000 eurost kuni 60 000 euroni tuleb konkurentsi ära kasutades tagada rahaliste vahendite kõige ratsionaalsem ja säästlikum kasutamine, selleks tuleb teha ettepanek pakkumuse esitamiseks vähemalt kahele isikule.

Eduka pakkumuse valiku põhjendus fikseeritakse hanke läbiviija koostatud protokollis.

(4) Sotsiaalteenuste hanke korraldamisel, mille eeldatav maksumus jääb alla 30 000 euro, ja eriteenuste hanke korraldamisel, mille eeldatav maksumus jääb alla 10 000 euro, võib teha ettepaneku pakkumuse esitamiseks ühele isikule. Pakkumuses esitatud teenuse hind peab olema mõistlik ja põhjendatud.

**§ 7. Hangete korraldamine alla lihthanke piirmäära**

(1) Hanke korraldamisel alla lihthanke piirmäära juhindutakse järgmistest põhimõtetest:

1) rahalisi vahendeid peab kasutama säästlikult ja otstarbekalt ning saavutama hanke eesmärk mõistliku hinnaga, tagades konkurentsi olemasolu korral parima võimaliku hinna ja kvaliteedi suhte;

2) peab tagama hanke läbipaistvuse, kontrollitavuse ja proportsionaalsuse;

3) kõiki isikuid peab kohtlema võrdselt ja mittediskrimineerivalt ning jälgima, et kõik isikutele seatud piirangud ja kriteeriumid oleksid hanke eesmärgi suhtes proportsionaalsed, asjakohased ja põhjendatud;

4) vältima konkurentsi kahjustavat huvide konflikti;

5) võimaluse korral peab eelistama keskkonnasäästlikke lahendusi;

6) kui hanke objekti, mille hooldust, tarvikuid jms on edaspidi võimalik hankida ainult samalt pakkujalt, korraldatakse hange koos hanke objekti teenindamisega ning pakkumuste hindamisel võetakse arvesse ka hanke objektiga kaasnevad hoolduskulud;

7) hanget ei või jaotada osadeks hanke teostamiseks kehtestatud korra või nõuete eiramiseks, eriti kui hankelepingu esemeks on funktsionaalselt koos toimivad või sama eesmärgi saavutamiseks vajalikud asjad, teenused või ehitustööd.

(2) Asjade ostmisel ja teenuste tellimisel, mille eeldatav maksumus on 10 000 eurost kuni 30 000 euroni ning ehitustööde tellimisel ja ideekonkursi korraldamisel, mille eeldatav maksumus on 15 000 eurost kuni 60 000 euronikoostab hanke läbiviimise eest vastutav isik pakkumuse küsimiseks lähteülesande (hinnapakkumise päring) ja edastab selle vähemalt kolmele pakkujale vältides huvide konflikti.

(3) Lähteülesanne peab sisaldama järgmist:

1) hangitava asja, teenuse või ehitustöö lühikirjeldust;

2) vajadusel nõudeid pakkuja kvalifikatsioonile;

3) pakkumuse esitamise tähtaega;

4) lepingu eeldatavat täitmise tähtaega;

5) muud pakkuja jaoks olulist informatsiooni.

(4) Pakkumused esitatakse e-posti teel ametiasutuse või hallatava asutuse ametlikule e-posti aadressile.

(5) Käesoleva paragrahvi lõikes 2 nimetatud isik peab vajadusel läbirääkimisi ja koostab hinnapakkumuse edukaks tunnistamise kohta protokolli. Juhul kui pakkumust küsitakse vähem kui kolmelt isikult, tuleb protokollis selgitada konkurentsi puudumisega seotud asjaolusid.

(6) Asjade ostmisel ja teenuste tellimisel, mille eeldatav maksumus jääb alla 5000 euro ning ehitustööde tellimisel ja ideekonkursi korraldamisel, mille maksumus jääb alla 10 000 euro, võib teha ettepaneku pakkumuse esitamiseks ühele pakkujale. Saadud pakkumuses esitatud hind peab olema mõistlik ja põhjendatud.

(7) Käeolevas paragrahvis sätestatud korda ei ole vaja järgida avarii-ja kiireloomuliste tööde põhjendatud vajadusel tellimisel.

(8)Vahemikus 5000 kuni 10 000 euro maksumusega asja ostmisel, teenuse tellimisel või ehitustöö teostamisel, kui hankelepingut ei sõlmita, on asja ostmise/ teenuse tellimise/tööde teostamise aluseks hanke eest vastutava isiku kinnitatud protokoll ja pakkumus.

(9) Hankeleping sõlmitakse kirjalikult, kui hankelepingu alusel teostatud ettemaksu või hanke maksumus ületab või on võrdne 10 000 euroga.

**§ 13. Vastutus**

(1) Käesolevas hankekorras sätestatud kohustuste rikkumise eest vastutavad struktuuriüksuste ja hallatavate asutuste juhid, komisjoni liikmed ning teised hankemenetluses osalenud isikud tsiviil- ja süüteokorras vastavalt õigusaktidele.

(2) Kui hanke korraldamisega rikuti RHS-i või hankekorda, millega tekitati kahju Kadrina vallale, on Kadrina vallal õigus nõuda kahju hüvitamist struktuuriüksuste ja hallatavate asutuste juhtidelt, komisjoni liikmetelt ja teistelt hankemenetluses osalenud isikutelt õigusaktidega kehtestatud korras ja ulatuses.

(3) Kui hanke korraldamisega rikuti RHS-i või hankekorda, esitab rikkumise tuvastanud isik teate vallavanemale.

**§ 14. Meetmed huvide konflikti ennetamiseks, tuvastamiseks ja kõrvaldamiseks hankel**

(1) Ametiasutus ja hallatav asutus ennetab ja väldib hangete korraldamisel konkurentsi kahjustavat huvide konflikti.

(2) Huvide konflikt on olukord, kus hankija või tema nimel tegutseva isiku töötajal, ametnikul, juhatuse liikmel või muul pädeval esindajal, kes on kaasatud hanke ettevalmistamisse või korraldamisse või kes võib muul moel mõjutada selle hanke tulemust, on otseselt või kaudselt finantsalaseid, majanduslikke või muid isiklikke huvisid, mida võib käsitada tema erapooletust ja sõltumatust kahjustavatena.

(3) Hanke menetlemisest ei või võtta osa isik, kelle tegevuses esineb huvide konflikt või kelle puhul tekib kahtlus tema erapooletuses. Nimetatud isik on kohustatud informeerima oma vahetut juhti või vallavanemat asjaoludest, mis võivad tema osalemisel hanke korraldamisel ja menetlemisel põhjustada huvide konflikti ning vajadusel vastav isik taandatakse.

(4) Huvide konflikti tuvastamisel ja eeldusel, et isik ei ole end taandanud või teavitanud vahetut juhti või vallavanemat oma huvide konflikti esinemisest, lähtutakse õigusaktidega ettenähtud nõuetest.

**§ 15. Määruse kehtetuks tunnistamine**

Tunnistatakse kehtetuks Kadrina Vallavolikogu 29. mai 2019. aasta määrus nr 29 „Kadrina valla hankekord“.

**§ 16. Määruse jõustumine**

Määrus jõustub kolmandal päeval pärast Riigi Teatajas avaldamist.

(allkirjastatud digitaalselt)

Madis Viise

vallavolikogu esimees

Seletuskiri määruse eelnõule „Kadrina valla hankekord“

Riigihangete seaduse § 9 lg 1 sätestab avaliku sektori hankijale asutusesisese  hankekorra kehtestamise

 kohustuse, kui tema ühes eelarveaastas planeeritavate asjade ja  teenuste riigihangete eeldatav

kogumaksumus ületab 80 000 eurot või ehitustööde  riigihangete eeldatav kogumaksumus ületab

500 000 eurot. Hankekord peab reguleerima ennekõike siseprotseduure: riigihangete planeerimist, hankeplaani koostamist, vastutavate isikute määramist, meetmeid huvide konflikti ennetamiseks, tuvastamiseks ja kõrvaldamiseks riigihankel, kui need meetmed ei ole kindlaks määratud muus organisatsioonisiseses töökorraldust käsitlevas dokumendis ning  alla lihthanke piirmäära jäävate asjade ostmise ning teenuste ja ehitustööde tellimise korda.

Kehtiv Kadrina valla hankekord on vastu võetud volikogu istungil 29.05.2019 määrusega nr 29.

Käesoleva eelnõuga täpsustatakse kehtivat hankekorda tulenevalt hangete igapäevasest läbiviimisest ja ühtlustatakse Kadrina Vallavalitsuse siseselt hangete korraldamist.

Võrreldes kehtiva hankekorraga riigihangete piirmäärasid eraldi välja ei tooda. Riigihangete piirmäärad kehtestatakse riigihangete seaduses ja need võivad ajas muutuda, mistõttu ei ole piirmäärasid otstarbekas valla hankekorras uuesti kirjeldada.

Muudetud on ka hankeplaani koostamiseks teabe esitamist osakondade ja hallatavate asutuste poolt: Struktuurüksuste juhid ja hallatavate asutuste juhid esitavad andmed järgmisel aastal planeeritavate hangete kohta eelarve taotluses. Kehtiva hankekorra järgi teave planeeritavate hangete kohta esitatakse iga aasta 1. detsembriks.

Muudetud on hankekomisjoni moodustamist ja vallavalitsuse otsuseid hangetes.

Kehtiva hankekorra järgi moodustab hankekomisjoni vallavalitsus ning vallavalitsuse korraldusega otsustatakse pakkujate kvalifitseerimine ja pakkumuste vastavaks tunnistamine.

Eelnõu kohaselt moodustab vallavanem oma käskkirjaga hankekomisjoni, sest tegemist on asutuse sisemise töö korraldamisega ning komisjoni moodustamine otsustatakse igakordselt vastavalt vajadusele ja hanke mahule. Vallavalitsus algatab korraldusega hanked alates lihthanke piirmäärast ning üksnes need hanked, mis ei ole hankeplaanis kajastatud.

Vallavalitsus võtab vastu otsused hangetes alates lihthanke piirmäärast nagu kehtivas hankekorras. Erinevalt kehtivast hankekorrast vallavalitsuse korraldusega pakkujaid ei kvalifitseerita ja pakkumusi vastavaks ei tunnistata.

Lähtuvalt hindade kallinemisest ja pakkumistega seotud menetlemise ressursimahukusest, muudetakse käesoleva eelnõuga alla lihthanke piirmäära hangete maksumusi järgmiselt:

Asjade ostmisel ja teenuste tellimisel, mille eeldatav maksumus on 10 000 eurost kuni 30 000 euroni ning ehitustööde tellimisel ja ideekonkursi korraldamisel, mille eeldatav maksumus on 15 000 eurost kuni 60 000 euroni koostab hanke läbiviimise eest vastutav isik pakkumuse küsimiseks lähteülesande (hinnapakkumise päring) ja edastab selle vähemalt kolmele pakkujale vältides huvide konflikti ning lähtutakse riigihangete seaduse §-s 3 sätestatud üldpõhimõtetest.

Põhimõte on, et asju, teenuseid ja ehitustöid saab osta ja tellida vastavalt asutuse või valdkonna eelarvele.

Vahemikus 5000 kuni 10 000 euro maksumusega asja ostmisel, teenuse tellimisel või ehitustöö teostamisel, kui hankelepingut ei sõlmita, on asja ostmise/teenuse tellimise/tööde teostamise aluseks hanke eest vastutava isiku kinnitatud protokoll ja pakkumus.

Otstarbekaks ei peeta alla lihthanke piirmäära hangete korraldamisel täiendavalt pakkumuse küsimise kohta teate avaldamist valla kodulehel. Täiendav teate avaldamine ei andnud lisandväärtust ja suurendab halduskoormust. Hanke läbiviija peab igal juhul järgima riigihangete seaduse paragrahvis 3 toodud riigihangete korraldamise üldpõhimõtteid.

Muudetud on hanke korraldamise otsustamiseks volikogult loa küsimist.

Eelnõu kohaselt annab loa hanke korraldamiseks volikogu, kui hanke tulemusel sõlmitakse hanke- või raamleping, millega kaasneb eelarveline väljaminek tulevastel eelarveaastatel ning selle väljaminekuga ei ole tegevuskuluna eelarvestrateegias arvestatud.

Kehtiv hankekord näeb ette volikogult loa küsimise, kui sõlmitakse hankeleping tähtajaga üle ühe eelarveaasta. Muudatusega lihtsustatakse hankemenetlust. Kui volikogu on eelarvestrateegia vastuvõtmisel näinud ette väljaminekud tulevastel eelarveaastatel ja sellega on tegevuskuluna eelarvestrateegias arvestatud, siis üle eelarveaasta hangete läbiviimiseks volikogult loa küsimist veel eraldi täiendava otsuse vormistamisena ei peeta vajalikuks.

Eelnõuga ei muudeta sotsiaal- ja eriteenuste hanke korraldamise reegleid.

Muudatus ühtlustab Kadrina vallas hangete läbi viimise põhimõtteid. Hankekord kehtib ka valla hallatavatele asutustele.

Määrus jõustub üldises korras, see tähendab kolmandal päeval pärast Riigi Teatajas avaldamist.

Eelnõu on vallavalitsuse poolt heaks kiidetud ja edastatud menetlemiseks vallavolikogule.

Määruse vastuvõtmiseks on vajalik volikogu poolthäälteenamus.

Parandusettepanekute tähtajaks ettepanekuid ei laekunud.

Marika Mardõkainen

vallasekretär